
«Manual per a éssers vius». Creació i direcció: Andreu Martínez Costa, Magda Puig Torres. Escenografia: Víctor Peralta Carriquí i La Mula. Disseny d’il·luminació: Víctor Peralta Carriquí. Composició musical i disseny de so: Erol Ileri Llordella. Assessoria dramatúrgia: Jorge Gallardo Altamirano. Assessoria en disseny de llums: Roger Arjona Loscos. Interpretació: Andreu Martínez Costa, Magda Puig Torres i Víctor Peralta Carriquí. Construcció i mecanismes: Jan Erik Skarby, Tim Lucassen, Víctor Peralta Carriquí i La Mula. Producció: Oriol Escursell i Bruna Coll Trepat. Equip conciliació: Rosana Costa Navarro, Enrique Martínez Piera, Ramon Puig Soler, Teresa Torres Samsó. Distribució: Marta Riera Pi. Agraïments: Teo Produccions. Una coproducció de Figurteatret Nordland, Grec 2025 Festival de Barcelona, Centre de les Arts Lliures de la Fundació Joan Brossa, CentreNilak i La Mula. Amb el suport del Departament de Cultura de la Generalitat de Catalunya. Festival Grec 2025. Centre de Cultura Contemporània de Barcelona (CCCB), Barcelona. Del 17 al 18 de juliol 2025.
_______________________________________________________________
L’anarquia de les lletres certifica un viatge feliç i plaent


S’obre el teló i es veu un teatrí amb molts fils penjant. S’abaixa el teló i el públic passeja absort pel desplegament artesanal que ha permès intuir l’abast del viatge. Al costat del joc constant, sempre hi ha una ombra d’incertesa, una zona fosca on queden arraulides “les paraules que es pensen però no es diuen” i que emergeixen els mots “que es diuen però que, en realitat, no es pensen”.

La Mula, format per Magda Puig i Andreu Martínez Costa, van sorprendre tothom amb Thauma, un àlbum de situacions i imatges sense paraules i amb uns cossos sense rostre que acceptaven amb naturalitat l’extravagància, el deliri surrealista. Ara, a Manual per a éssers vius proposen un viatge en sentit contrari: s’arrapen a la paraula. Tot i que aparentment la llengua circumscriu les imatges, La Mula demostra amb el seu dispositiu (un teatrí amb aparença de castellet) que les lletres voleien molt més lliures del que cap diccionari pretén acotar.


Manual per a éssers vius té el difícil repte de ser un segon muntatge d’uns creadors que se’ls ha exalçat pel seu primer treball. El més normal és que el públic la compari amb l’obra originària i se la identifiqui com una mena de còpia o bé com un intent no tan reeixit. La veritat és que, tot i que manté els colors llampants amb uns telons que refresquen el quadre, com si fossin fons de pantalla interactius, La Mula gira l’imaginari de Thauma com un mitjó. Demostren que la capacitat d’imaginar és il·limitada i, per tant, reversible com un mitjó (ara que la moda convida a desaparellar-los).


Joan Brossa (1919-1998) era un enamorat dels titelles i de la màgia. En el seu desordre hi convivia un interès inacabable per a les arts parateatrals. No en tenia prou amb els seus poemes visuals, també volia retratar el costumisme burgès amb una llista d’espectacles inacabables. En temps de Franco no es podien representar, però això, en comptes d’amargar la creació, li proporcionava una llibertat molt més voladissa; perquè no era necessari pensar com traslladar a escena les seves rèpliques. La Mula remet a aquest univers possibilista, juganer, artesanal i, alhora, lúcid.


En aquesta mena de castellet, on ha desaparegut la figura humana i ja només queda el diàleg entre una màquina d’intel·ligència artificial (però tan analògica com la llei de la gravetat) i les persones que llegeixen cap endins, es produeix una divertida catarsi. Si ho veu la canalla, és molt probable que es dediqui a llegir els rètols a mitja veu sense ni adonar-se’n. Quan ho fan els adults, se’ls escapa un somriure tendre. Si Monte Isla va presentar l’any passat Un cos sense talent, el seu primer treball en què emergia un cos (que interpretava Andreu Martínez, precisament), ara és La Mula els que han tret el cos del seu quadre màgic.


La meravella es desplega incessant com el joc coreogràfic de Christos Papadopoulos a My fierce ignorant step, un altre joc minimalista intel·ligent d’aquesta edició del Grec. La Mula aconsegueix que, des del silenci, cadascú llegeixi amb la seva veu unes frases que s’exposen al teatrí. És un silenci coral compartit, com qui contempla un eclipsi de sol en comú, o com una lletra transforma el mot lliBre en lliUre.


Tot i que aparentment la llengua circumscriu les imatges, La Mula demostra amb el seu dispositiu que les lletres voleien molt més lliures del que cap diccionari pretén acotar.
Jordi Bordes, Recomana, 19 juliol 2025
Paraules, paraules, paraules (i només paraules) 


Dos espectacles de formats gens convencionals construïts sobre les paraules. El sorprenent Manual per a éssers vius de la companyia emergent La Mula, que va arrasar amb el primer espectacle (Thauma) i la Història de l'amor dels veterans Agrupación Señor Serrano, que lluny de seguir per camins fressats busquen noves narratives amb una creació de títol ambiciós i resultats menys sorprenents.


Després del magnífic Thauma (2024), Andreu Martínez Costa i Magda Puig Torres s’empesquen una proposta lúdica i participativa jugant amb un seguit de missatges escrits de paraules i frases. En un gran teatrí, a la manera d’un castellet, les paraules es manifesten jugant entre elles i donant indicacions al públic, que fins i tot acabarà cantant. Magnífic joc visual de telons i formes geomètriques sobre una poderosa banda sonora (Erol Ileri Llordella) que conclou (massa aviat; caldria anar molt més enllà del format) despullant l’enginy perquè els espectadors el descobreixin. Ben segur que La Mula té camp per trotar amb aquest Manual per a éssers vius.

Santi Fondevila, Ara, 20 juliol 2025

La Mula: Éssers vius darrere de l’enginy


Sí Magda Puig Torres i Andreu Martínez Costa cal que ens feu arribar a tots els habitants de la terra el vostre Manual per a éssers vius. Cal amb urgència rebre el vostre missatge, amb la vostra manera de narrar, d’explicar, de provocar, de fer riure, de fer-nos jugar.


Sou Thauma i ens provoqueu thauma. M’encanten les vostres propostes escèniques. Són divertides, diferents i alhora d’una intel·ligència i un contingut que no te l’acabes en una sola vegada que ho vegis.


Thauma ho vaig veure dos cops, i ja estic mirant quan puc tornar a veure Manual per a éssers vius.


Dieu que no hi ha intèrprets. No hi estic d’acord. Hi sou vosaltres, tota l’estona, sou els personatges que sense veure’s interactuen amb el públic.


El que “llegim” ho dieu vosaltres. La banda sonora de Erol Ileri Llordella és increïblement encertada, un personatge més. L’artesania de l’escenografia i posada en escena, de Víctor Peralta Carriquí, Jan Erik Skarby, Tim Lucassen i La Mula, és meravellosa i enginyosa.


Les veus, en silenci, vostra i nostre formen un tot indivisible. La vostra sona dins nostre, i la nostra surt de les nostres boques com expressions incontrolables.


Ocupeu un espai del nostre cervell, que agraïm, però també del nostre cor, de la nostra, de les nostres entranyes i del nostre esperit.


Genereu discurs, diversió, i trobeu, oh plaer!, les paraules adequades en cada frase, en cada gag. Que bé pensar-vos per què existiu, però que bé que existiu per fer-nos pensar.


No trobaré totes les paraules que necessito per descriure l’experiència escènica, el ritual i el joc que m’heu ofert, que ens heu ofert. Sou una ofrena dels déus!!

Carme Canet, Recomana, 23 juliol 2025

Paraules, paraules, paraules


Si amb el seu primer espectacle, Thauma, la companyia La Mula ens van ben meravellar, amb la seva nova proposta s’han confirmat com un nom a tenir molt en compte. Aquests sí que haurien de girar per tota Europa. Si a Thauma la protagonista era la nostra capacitat de meravellar-nos, Manual per a éssers vius és un espectacle de text. Alerta: un espectacle visual on el protagonista és el text. Especifico: un espectacle sense actors on els protagonistes són el text, les paraules, les lletres.


Un teatret magnífic (escenografia de Víctor Peralta, qui, per cert, va guanyar el Premi Max per Thauma), una acurada reproducció a escala d’un teatràs d’aquells que ens agraden: amb molts telons i cametes, i múltiples barres que pugen i baixen. La proposta és lúdica, poètica i molt colorista, absolutament analògica i altament suggeridora.

Magda Puig Torres i Andreu Martínez Costa, els creadors al capdavant de La Mula, uneixen els mons de Joan Brossa amb l’estètica pop i el còmic. Una visita guiada per un museu i el text com a guia: explicat, perd tota la gràcia, en soc conscient. Podreu veure l’espectacle el pròxim mes de desembre a la Fundació Joan Brossa. Si fos vosaltres, no me’l perdria. A qui no li agrada veure com pugen i baixen els telons? Aquí trobareu metres i metres de tela. I paraules per parar un tren.

Oriol Puig Taulè, Núvol, 25 juliol 2025

